PATVIRTINTA

Šiaulių miesto savivaldybės

Smulkiojo verslo rėmimo komisijos 2021 m. kovo 15 d. protokolu Nr. VT-15

**2021 M. VERSLO PROJEKTŲ KONKURSO ORGANIZAVIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Verslo projektų konkurso organizavimo tvarkos aprašas (toliau – Aprašas) nustato Šiaulių miesto savivaldybės smulkiojo verslo rėmimo nuostatų (toliau – Nuostatai) 9.4 ir 9.5 papunkčiuose nurodytų finansinės paramos priemonių gavėjų atrankos konkurso (toliau – Konkursas) sąlygas, organizavimo tvarką bei atrankos kriterijus.
2. Konkursas organizuojamas ir finansinė parama skiriama vadovaujantis Nuostatais.
3. Apraše naudojamos sąvokos suprantamos taip, kaip yra pateikta Nuostatuose.
4. Konkurso tikslas – pagal nustatytus kriterijus atrinkti geriausius verslo projektus, kuriems įgyvendinti bus skiriama savivaldybės finansinė parama.
5. Šiaulių miesto savivaldybės smulkiojo verslo rėmimo komisija (toliau – komisija) nustato konkurso sąlygas, organizavimo tvarką, verslo projektų vertinimo kriterijus ir priima sprendimą dėl finansinės paramos skyrimo.

**II SKYRIUS**

**KONKURSO SĄLYGOS IR ORGANIZAVIMO TVARKA**

1. Informacija apie organizuojamą konkursą skelbiama vietinėje spaudoje ir savivaldybės internetiniame tinklapyje. Informacija gali būti viešinama ir kitais prieinamais būdais.
2. Konkurso organizavimo etapai:

|  |  |
| --- | --- |
| 2021-03-23 - 2021-06-23 | Konkurso paskelbimas ir paraiškų priėmimas |
| 2021-06-24 - 2020-06-30 | Paraiškų tikrinimas |
| 2021-07-01- 2021-07-12 | Paraiškų vertinimas, atrinktų verslo projektų pristatymas komisijai |
| 2021-07-13 - 2021-07-20 | Konkurso nugalėtojų paskelbimas |
| 2021-07-20 – 2021-09-20 | Sutarčių su nugalėtojais pasirašymas |
| 2021 m. lapkričio mėn. | Paramos gavėjų gaminių ar paslaugų pristatymas parodoje (Paramos gavėjui pageidaujant)  |
| 2021-09-21 -2021-11-30 | Paramos išmokėjimas (pagal pateiktus išlaidas pagrindžiančius dokumentus) |
| 2021 -2023 m. |  Paramos gavėjo veiklos stebėjimas, sutarties įsipareigojimų vykdymo kontrolė |

1. Teikti paraiškas verslo projektų konkursams Nuostatų 9.4 ir 9.5 papunkčiuose nurodytoms finansavimo priemonėms gali verslininkai ar labai mažos įmonės, kurių vienas iš ne mažiau kaip 50 proc. įmonės akcijų, pajų ar kitokių dalyvavimą įmonės kapitale žyminčių kapitalo dalių turinčių asmenų paraiškos pateikimo dieną yra:
	1. nuo 18 iki 29 metų (imtinai);
	2. vyresni nei 45 metų
2. Konkurso dalyviai užpildo paraišką (1 priedas), kurioje pateikiami duomenys, reikalingi verslo projekto vertinimui.
3. Siekiant užtikrinti paraiškų vertinimo skaidrumą ir pareiškėjų lygiateisiškumą, paraiškų taisymas (išskyrus technines klaidas), tikslinimas, papildymas ar papildomų dokumentų teikimas pareiškėjo iniciatyva, po jų pateikimo Savivaldybės administracijai, yra negalimas.
4. Paraiškų priėmimas vyksta nuo 2021 m. kovo 23 d. iki birželio 23 d.
5. Paraiškos (1 priedas) priimamos:
	1. Šiaulių miesto savivaldybės priimamojo 6-ame langelyje – atspausdintos ir pasirašytos;
	2. el. paštu rastine@siauliai.lt – pasirašytos ir nuskanuotos arba pasirašytos el. parašu (pdf formatu);
	3. per e. pristatymo sistemą – pasirašytos el. parašu (adoc formatu).
6. Priimtos paraiškos patikrinamos ir perduodamos komisijai įvertinimui.

**III SKYRIUS**

**VERSLO PROJEKTŲ ATRANKOS KRITERIJAI IR DALYVIŲ VERTINIMAS**

1. Verslo projekto atrankos kriterijai:
	1. Verslo projekto įgyvendinimo realistiškumas;
	2. Inovatyvumas (naujo ar patobulinto produkto ar proceso kūrimas ir diegimas į rinką), kuriamo ar tobulinamo produkto ar paslaugos išskirtinumas;
	3. Kuriamo ar tobulinamo produkto ar paslaugos reikalingumas ir naudingumas potencialiam vartotojui, verslo plėtros galimybės;
	4. Verslo projekto išsamumas ir pagrįstumas (verslo organizavimo ir valdymo, galimų rizikų įvertinimas, rinkodaros strategijos, pardavimų plano, prognozuojamo pelno, pateikiamos išlaidų sąmatos ir pan. pagrįstumas);
2. Jei paraiškoje pateiktos informacijos nepakanka įvertinti verslo projektui, komisija gali pakviesti pareiškėją pristatyti verslo projektą.
3. Kiekvienas komisijos narys įvertina paraiškoje pateiktą informaciją apie verslo projektą pagal nustatytus kriterijus skalėje nuo 1 iki 10, kur 1 – labai blogai, 10 – labai gerai.
4. Vertinimai įrašomi į vertinimo lentelę (2 priedas). Visų komisijos narių pagal visus kriterijus pateikti verslo projekto įvertinimai sudedami ir padalinami iš vertinimą atlikusių komisijos narių skaičiaus (išvedamas aritmetinis vidurkis) bei užpildoma verslo projektų vertinimo suvestinė (3 priedas).
5. Didžiausias galimas vertinimo balų skaičius – 40 balų. Minimalus balų skaičius finansinei paramai gauti – 20 balų.

**IV SKYRIUS**

**KONKURSO REZULTATŲ PASKELBIMAS IR FINANSINĖS PARAMOS SKYRIMAS**

1. Komisija iki 2021 m. liepos 20 d. protokoliniu sprendimu patvirtina konkurso nugalėtojus. Informacija apie konkurso nugalėtojus skelbiama Šiaulių miesto savivaldybės internetinėje svetainėje. Konkurso dalyviai apie konkurso rezultatus informuojami asmeniškai.
2. Verslininkai, laimėję Verslo projektų konkursą, privalo iki paramos teikimo sutarties pasirašymo dienos, įregistruoti uždarąją akcinę bendrovę, mažąją bendriją, individualią įmonę. Neįregistravus įmonės parama neteikiama.
3. Iki 2021 m. rugsėjo 20 d. su konkurso nugalėtoju turi būti pasirašyta finansavimo sutartis (4 priedas), kurios tipinė forma tvirtinama savivaldybės direktoriaus įsakymu.
4. Parama išmokama Paramos gavėjui pateikus Verslo projekto išlaidas pagrindžiančius dokumentus ir Ataskaitą (Sutarties 2 priedas), bei komisijai nustačius, kad Paramos gavėjo išlaidos yra tinkamos finansuoti.
5. Verslo projektų konkurso I vietos laimėtojams Komisijos protokoliniu sprendimu skiriama – 1000 Eur premija.
6. 24 mėn. nuo sutarties įsigaliojimo dienos paramos administratorius pagal pusmetines ir metines paramos gavėjų finansines ataskaitas vykdo paramos gavėjų veiklos ir sutarties sąlygų laikymosi kontrolę. Kontrolės ataskaitos komisijai pateikiamos 1 kartą metuose, o nustačius sutarties sąlygų nesilaikymo ar ekonominės veiklos vykdymo pažeidimų atvejus – komisija informuojama nedelsiant bei artimiausiame komisijos posėdyje sprendžiamas sutarties nutraukimo ir išmokėtos paramos sugrąžinimo klausimas.

**V SKYRIUS**

**KITOS NUOSTATOS**

1. Tai, kas nereglamentuota Apraše, sprendžiama taip, kaip numatyta Nuostatuose ir Lietuvos Respublikos teisės aktuose.
2. Aprašas keičiamas, pildomas, naikinamas ar stabdomas jo galiojimas komisijos protokoliniu sprendimu.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_**